በዱባይ የሚኖሩ ኢትዮጵያውያን ለግድቡ ተሸርካሪ አበረከቱ
በዱባይ የሚኖሩ ኢትዮጵያውያን ለታላቁ ሕዳሴ ግድብ ግንባታ የሚውል የዘመናዊ ተሸከርካሪ መለገሳቸውን የታላቁ ሕዳሴ ግድብ ግንባታ ሕዝባዊ ተሳትፎ አስተባባሪ ብሄራዊ ምክርቤት ጽሕፈት ቤት አስታወቀ፡፡የፅሕፈት ቤቱ የሕዘብ ግንኙነት ዳይሬክቶሬት ዳይሬክትር አቶ ኃይሉ አብርሃም ከዋልታ ጋር ባደረጉት ቆይታ እንደገለጹት በዱባይ የሚኖሩ ኢትዮጵያውያንና ትውልደ ኢትዮጵያውያን ራቫ 4 የተባለ ዘመናዊ መኪና ለግድቡ ግንባታ በስጦታ አበርክተዋል፡፡ከተሸካርካሪዋ በተጨማሪም እነዚህ ኢትዮጵያውያንና ትውልደ ኢትዮጵያውያን የ152ሺህ የአሜሪካን ዶላር ቦንድ እንደገዙም ተገልጿል፡፡ስጦታውን በዱባይ የሚኖሩ ኢትዮጵያውያንና ትውልደ ኢትዮጵያውያን ተወካዮች ለውጭ ጉዳይ ሚንስቴር የዳያስፖራ ቆንስላ ተወካዮች አስረክበዋል፡፡በዱባይ የሚኖሩ ኢትዮጵያውያንና ትውልደ ኢትዮጵያውያን ቀደም ሲል የዘመናዊ ቶዮታ ኮሮላ ስጦታ እንዳበረከቱና በመካከለኛው ምስራቅ የሚኖሩ ኢትዮጵያውያን ለግድቡ በሚያደርጉት አስተዋፅኦ በሌሎች የዓለም ክፍሎች ከሚኖሩ ኢትዮጵያውያን ተሳትፏቸው የላቀ እንደሆነና በተለይ የሴቶች ተሳትፎ የአንበሳውን ድርሻ እንደሚይዝ አቶ ኃይሉ አያይዘው ገልጸዋል፡፡ቀደም ሲል የተለገሰችው ተሸከርካሪ በታላቁ ሕዳሴ ግድብ የቶምቦላ ሎቶሪ በ5ኛ ዕጣ ላይ ለባለዕድለኞች እንደተዘጋጀች አቶ ኃይሉ አስታውሰው፣ በቅርቡ የተለገሰቸው መኪናም በቀጣይ ለሚደረጉት የገቢ ማሰባሰቢያዎች እንደምትውል ታውቋል፡፡በታላቁ የሕዳሴ ግድብ የቶምቦላ ሎቶሪ በአንደኛ ዕጣ ባለ ሶስት መኝታ ቤት ዘመናዊ አፓርትማን ጨምሮ እስከ 25 ሚሊየን ብር የሚገመት ሽልማት ለዕድለኞች እንደተዘገጀ ተገልጿል፡፡ጽሕፈት ቤቱ በታላቁ የሕዳሴ ግድብ የቶምቦላ ሎቶሪ አስከ 100 ሚሊየን ብር ለማግኘት እንደታቀደም ታውቋል፡፡የአንድ ሎቶሪ መሸጫ ዋጋ ሃያ አምስት ብር እንደሆነና ዕጣው በያዝነው ወር መጨረሻ አካባቢ እንደሚወጣም አቶ ኃይሉ ጠቁመዋል፡፡በቀጣይም የዳያስፖራ ቶምቦላ ሎቶሪ ለማዘጋጀትና በሽልማቱም የመኖሪያ ቤትና የመስሪያ ቦታ ለባለዕድለኞች ለመሸለም ታቅዶ ከክልሎችና ከብሔራዊ ሎቶሪ አስተዳደር ጋር በመተባበር እየተሰራ እንደሆነ ዋልታ ሚዲያና ኮሙዩኒኬሽን ኮርፖሬት ዘግቧል፡፡ 